Βαγγέλης Μεϊμαράκης

Ο Ευάγγελος - Βασίλειος Μεϊμαράκης (Αθήνα, 14 Δεκεμβρίου 1953) είναι Έλληνας δικηγόρος και πολιτικός. Είναι εκλεγμένος ευρωβουλευτής με τη Νέα Δημοκρατία (ΕΛΚ),για την περίοδο 2024-2029, και στο παρελθόν την περίοδο 2019-2024. 

Στο παρελθόν έχει διατελέσει πρόεδρος της Νέας Δημοκρατίας, πρόεδρος του Ελληνικού Κοινοβουλίου,  Υπουργός Εθνικής Άμυνας, Υφυπουργός Πολιτισμού και Βουλευτής του Ελληνικού Κοινοβουλίου.

 Βιογραφικά στοιχεία 
Γεννήθηκε στην Αθήνα και είναι γιος του Ιωάννη Μεϊμαράκη (1911–1992), βουλευτή Ηρακλείου με την Εθνική Ριζοσπαστική Ένωση (ΕΡΕ), και μικρανιψιός του Βασίλειου Μεϊμαράκη, βουλευτή Ηρακλείου με το Λαϊκόν Κόμμα. Επίσης είναι εγγονός του Ευαγγέλου Μεϊμαράκη (πέθανε το 1967), ο οποίος είχε μελετήσει τη σιδηροδρομική σύνδεση Ηρακλείου με τη Μεσσαρά το 1903.  

Σπούδασε Νομική στο Εθνικό και Καποδιστριακό Πανεπιστήμιο Αθηνών, καθώς και Πολιτικές Επιστήμες και Δημόσια Διοίκηση στο Πάντειο Πανεπιστήμιο, με εξειδίκευση στα φορολογικά και διατριβή στα εκλογικά συστήματα.

Είναι παντρεμένος με την Ιωάννα Κολοκοτά, κόρη της ηθοποιού Νίτσας Μαρούδα, και έχει δυο κόρες. Επίσης, είχε δύο αδελφή, τη Βάσω, η οποία απεβίωσε από καρκίνο στις 26 Δεκεμβρίου του 2015., και την Λίλα, που απεβίωσε τον Ιανουάριο του 2025.Πένθος για τον Βαγγέλη Μεϊμαράκη - Πέθανε η αδερφή του, Λίλα

Πολιτική σταδιοδρομία
Διετέλεσε Πρόεδρος της ΟΝΝΕΔ (1985 -1987). Στο Β΄ Συνέδριο της Νέας Δημοκρατίας στη Θεσσαλονίκη (1986), ως Πρόεδρος της ΟΝΝΕΔ, εξελέγη πρώτος σε ψήφους στην Κεντρική Επιτροπή του κόμματος.  

Εξελέγη βουλευτής Β΄ Αθηνών με τη Νέα Δημοκρατία το 1989 και επανεξελέγη το 1990, 1993, 1996, 2000, 2004, 2007, 2009, 2012 και 2015. Από το 1991 και για έναν χρόνο διετέλεσε κοινοβουλευτικός εκπρόσωπος της Κοινοβουλευτικής Ομάδας της ΝΔ. Στο Ε΄ Συνέδριο της Νέας Δημοκρατίας (2001) εξελέγη Γραμματέας της Κεντρικής Επιτροπής του Κόμματος και επανεξελέγη στο ΣΤ΄ Συνέδριο (2004), θέση στην οποία παρέμεινε μέχρι τον Φεβρουάριο του 2006.

Διετέλεσε Υφυπουργός Πολιτισμού υπεύθυνος για θέματα Αθλητισμού στο διάστημα 1992-1993. Στην κυβέρνηση του Κώστα Καραμανλή, μετά από πρόταση του πρωθυπουργού ανέλαβε καθήκοντα Υπουργού Εθνικής Άμυνας της Ελλάδας, θέση την οποία διατήρησε έως τον Οκτώβριο του 2009, οπότε και πραγματοποιήθηκαν εθνικές εκλογές και τη διακυβέρνηση της χώρας ανέλαβε το ΠΑΣΟΚ. 

Από το 2009 έως το 2012, ήταν τακτικό μέλος της Ελληνικής Αντιπροσωπείας της Κοινοβουλευτικής Συνέλευσης του Συμβουλίου της Ευρώπης, συμμετέχοντας στην Πολιτική Επιτροπή (ως τακτικό μέλος), στην Επιτροπή Οικονομικών Υποθέσεων και Ανάπτυξης (ως αναπληρωματικό μέλος) και στην Επιτροπή Μετανάστευσης, Προσφύγων και Πληθυσμού (ως αναπληρωματικό μέλος). 

Από την 1 Σεπτεμβρίου 2010 μέχρι τις 29 Ιουνίου 2012 διετέλεσε πρόεδρος του Διοικητικού Συμβουλίου του Ινστιτούτου Δημοκρατίας «Κωνσταντίνος Καραμανλής».

Στις εθνικές εκλογές του Μαΐου 2012, με απόφαση του προέδρου της Νέας Δημοκρατίας Αντώνη Σαμαρά, ο Ευάγγελος Μεϊμαράκης τέθηκε επικεφαλής της προεκλογικής μάχης. Τη θέση του επικεφαλής του εκλογικού αγώνα διατήρησε και στις εκλογές του Ιουνίου 2012.

Μετά τις εθνικές εκλογές του Ιουνίου 2012, τη νίκη της ΝΔ και τη συγκρότηση κυβέρνησης με κεντρικό κορμό τη Νέα Δημοκρατία, ο Ευάγγελος Μεϊμαράκης προτάθηκε για πρόεδρος της Βουλής των Ελλήνων. Στις 29 Ιουνίου 2012, κατά τη διάρκεια της πρώτης συνεδρίασης της Ολομέλειας, ο Ευάγγελος Μεϊμαράκης εξελέγη Πρόεδρος του Ελληνικού Κοινοβουλίου, συγκεντρώνοντας 223 ψήφους.

Στις 5 Ιουλίου 2015 ορίστηκε προσωρινός αρχηγός της Νέας Δημοκρατίας μετά από παραίτηση του Αντώνη Σαμαρά.

Τον Σεπτέμβριο του 2015, στις εσωκομματικές εκλογές έβαλε υποψηφιότητα για την αρχηγία της Νέας Δημοκρατίας.

Στις 23 Νοεμβρίου 2015, μια ημέρα μετά την αναβολή του πρώτου γύρου των εσωκομματικών εκλογών, παραιτήθηκε από την ηγεσία της ΝΔ, διορίζοντας προσωρινό πρόεδρο τον Γραμματέα της Κοινοβουλευτικής Ομάδας του κόμματος, Γιάννη Πλακιωτάκη. Στον επαναληπτικό πρώτο γύρο που διεξήχθη στις 15 Δεκεμβρίου 2015, βγήκε πρώτος σε ψήφους, με ποσοστό 39,80%. Τελικά, στον δεύτερο γύρο έχασε από τον Κυριάκο Μητσοτάκη.

Στις ευρωεκλογές του 2019 ήταν υποψήφιος ευρωβουλευτής και στις 25 Απριλίου 2019 παραιτήθηκε από το αξίωμα του βουλευτή. Τελικά εξελέγη ευρωβουλευτής, δεύτερος σε ψήφους. Στις 5 Ιουνίου, ανέλαβε καθήκοντα αντιπροέδρου της πολιτικής ομάδας του Ευρωπαϊκού Λαϊκού Κόμματος.

Στις ευρωεκλογές του 2024 επανεξελέγη ευρωβουλευτής.

Παραπομπές

 Εξωτερικοί σύνδεσμοι 
 Προσωπική ιστοσελίδα του Ευάγγελου Μεϊμαράκη 
 Βιογραφικό του Ευάγγελου Μεϊμαράκη στην Ελευθεροτυπία
 Βιογραφικό του Ευάγγελου Μεϊμαράκη στη σελίδα της Βουλής

Κατηγορία:Βουλευτές εκλεγμένοι με τη Νέα Δημοκρατία
Κατηγορία:Βουλευτές Β΄ Αθηνών
Κατηγορία:Έλληνες δικηγόροι του 20ού αιώνα
Κατηγορία:Έλληνες υπουργοί Εθνικής Άμυνας
Κατηγορία:Έλληνες υφυπουργοί Αθλητισμού
Κατηγορία:Έλληνες υφυπουργοί Πολιτισμού
Κατηγορία:Πρόεδροι της Βουλής των Ελλήνων
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Ευρωβουλευτές εκλεγμένοι με τη Νέα Δημοκρατία
Κατηγορία:Ευρωβουλευτές της Ελλάδας εκλεγμένοι την περίοδο 2019-2024
Κατηγορία:Ευρωβουλευτές της Ελλάδας εκλεγμένοι την περίοδο 2024-2029
Κατηγορία:Έλληνες πολιτικοί του 21ου αιώνα
Κατηγορία:Πρόεδροι της ΟΝΝΕΔ
Κατηγορία:Απόφοιτοι του Παντείου Πανεπιστημίου